b'\n_START_ARTICLE_\nVelika nagrada Masaryka 1934\n_START_SECTION_\nPred dirko\n_START_PARAGRAPH_\nDirka za Veliko nagrado Masaryka, s polnim uradnim imenom V mezin\xc3\xa1rodn\xc3\xad z\xc3\xa1vod automobilu na Masarykove okruhu, je bila zadnja pomembnej\xc5\xa1a dirka sezone, na kateri sta zadnji\xc4\x8d letos nastopili tudi nem\xc5\xa1ki mo\xc5\xa1tvi Auto Union in Mercedes-Benz, zato so tako dirka\xc4\x8di kot tudi mo\xc5\xa1tva \xc5\xbee razmi\xc5\xa1ljala o naslednji sezoni 1935. Med prostimi treningi je Tazio Nuvolari testiral Auto Union Typ A, Hans Stuck pa Mercedes-Benz W25. Lokalni dirka\xc4\x8d Josef Br\xc3\xa1zdil si je sposodil denar za dirkalnik Maserati 6C-34, ker pa denarja ni mogel vrniti so ga zaprli. Na poziv nekaterih dirka\xc4\x8dev so Br\xc3\xa1zdila izpustili iz zapora le za dirko, toda \xc5\xbee na prvem treningu je s polno hitrostjo pripeljal v prvi ovinek, zletel v gozt, popolnoma raztre\xc5\xa1\xc4\x8dil dirkalnik in na mestu podlegel po\xc5\xa1kodbam. Pojavila so se ugibanja, \xc4\x8de je nesre\xc4\x8di botrovala le neizku\xc5\xa1enost, ali je \xc5\xa1lo morda celo za samomor. August Momberger zaradi artritisa ni \xc5\xa1tartal.\n_START_SECTION_\nDirka\n_START_PARAGRAPH_\nSkoraj nepredstavljivih 350.000 gledalcev si je pri\xc5\xa1lo ogledati zadnjo pomembnej\xc5\xa1o dirko sezone. Po \xc5\xa1tartu dirke sta se za vodstvo borila Luigi Fagioli in Hans Stuck . Neravno cestno dirkali\xc5\xa1\xc4\x8de v Brnu je zahtevalo svoj davek, saj je moral ob \xc5\xa1tevilnih drugih dirka\xc4\x8dih odstopiti tudi Rudolf Caracciola zaradi odpadlega kolesa, Ernst Henne pa je moral zaradi slabega po\xc4\x8dutja dirkalnik predati rezervnemu dirka\xc4\x8du Hansu Geierju._NEWLINE_Na polovici dirke je v boju za zmago bolje kazalo Fagioli, ki se je uspel odlepiti od Stucka na varno razdaljo. Toda na dveh tretjinah dirke je moral dotedaj vodilni Italijan na nena\xc4\x8drtovani postanek v boksih in vodstvo je prevzel Stuck, ki ga je tudi brez ve\xc4\x8djih te\xc5\xbeav zadr\xc5\xbeal do konca, zmagal je s trominutno prednostjo pred Fagiolijem, tretje mesto pa je osvojil Nuvolari v dirkalniku Maserati 6C-34.'